Der var mange ting galt, da en 30-årig mand torsdag aften blev stoppet af politiet på Terndrupvej i Arden. En patrulje på stedet bemærkede, at bilen foran dem ikke havde lys på sin trailer. Politiet valgte at stoppe bilen for at gøre føreren opmærksom på problemet, men problemerne for manden stoppede ikke der. Da politiet slog nummerpladen på bilen op i deres system, kunne de se, at nummerpladerne tilhørte en anden bil end den bil manden var kørende i. Derudover var bilisten blevet frakendt sit kørekort Under samtalen med bilisten bemærkede politiet, at bilisten virkede påvirket. Den observation viste sig at være korrekt, da bilisten overfor betjentene forklarede, at han daglig tog amfetamin. Efter en ransagning af bilen fandt politiet desuden amfetamin i midterkonsollen. Manden blev anholdt og sigtet for at køre bil påvirket, uden gyldigt kørekort, i en bil med stjålne nummerplader samt med en ikke-indregistreret trailer. For uden det blev han også sigtet for at være i besiddelse af euforiserende stoffer. Det oplyser Nordjyllands Politi.

Referat:
En 30-årig mand blev torsdag aften anholdt for narkopåvirket kørsel i en bil med stjålne nummerplader.